Siegfried Landman is iets in die dertigs. Sy lewe lank het hy saam met sy pa op 'n afgeleë plaas iewers in die Karoo gewoon. Maar dan, op 'n dag, sterf sy pa, en moet Siegfried maak soos sy pa hom al die jare laat oefen het: gaan haal Wilhelm Smit (jare lank al 'n bywoner op hulle plaas) en gaan Kaap toe, na oom Bert Fischer, sy enigste oorlewende familielid naas sy ma, wat 'n meermin is in die see. Dit word 'n magiese reis, wat begin met 'n besoek aan 'n boeregesin op nog 'n afgeleë plaas in die Karoo en amper eindig by Georg Fafnir, sirkusbaas met 'n voorliefde vir die teatrale.
Dit is 'n verstommende, meesleurende roman - 'n verhaal wat voortsnel tot 'n onafwendbare einde. 'n Kosbare toevoeging tot die huidige Afrikaanse boekmilieu.
Willem Anker het al gewerk as kroegman, wewer, sekuriteitswag, en vir twee dae by 'n verhuisingsbesigheid. Tans doseer hy kreatiewe skryfkunde aan die universiteit van Stellenbosch.
Hy is besig met 'n D.Litt in Afrikaanse letterkunde. In 2004 skryf hy die teks vir die ruimtelike teaterstuk Skroothonde wat by Aardklop die Aartvarkprys vir innoverende werk wen. In 2006 skryf hy saam met Tertius Kapp die teks vir Sielsiek, ook 'n ruimtelike teaterproduksie, wat by Aardklop opgevoer word. Sy dramateks Slaghuis wen in 2006 die Sanlamprys vir Afrikaanse teater. Hierdie teks word in 2007 gepubliseer. Siegfried, wat in 2007 by Kwela gepubliseer word, is sy eerste roman.